ROMÂNIA

DIRECȚIA POLIȚIEI LOCALE

Nr. 1502  din  15.03.2018  

RAPORT  DE  SPECIALITATE

Proiect de hotărâre

privind aprobarea participării Direcţiei Poliţiei Locale Timişoara
la „Programul de Stimulare a Înnoirii Parcului Auto Naţional  2017-2019”  în vederea achiziţionării  1 (unui) autovehicul nou
             Având în vedere Expunerea de motive nr.1503 din 15.03.2018 a Primarului Municipiului Timișoara și Proiectul de hotărâre privind participarea Direcţiei Poliţiei Locale Timişoara la „Programul de Stimulare a Înnoirii Parcului Auto Naţional  2017-2019”, prin care se propune achiziționarea unui autovehicul nou;

            Facem următoarele precizări:

             În temeiul prevederilor art. 13 alin. (1) lit. s) şi alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, precum şi ale art. 13 alin. (4) din Hotărârea Guvernului nr. 19/2017 privind organizarea şi funcţionarea Ministerului Mediului,  Fondul pentru mediu se utilizează pentru finanţarea proiectelor şi programelor-pilot pentru protecţia mediului, printre care și Programul de Stimulare a Înnoirii Parcului Auto Naţional. 

Programul vizează atingerea următoarelor deziderate de protecţie a mediului, de interes general:

    a) diminuarea efectelor poluării aerului asupra mediului şi sănătăţii populaţiei, cauzate de emisiile de gaze de eşapament de la autovehiculele uzate;

    b) diminuarea efectelor poluării solului şi apei cauzate de scurgerile de substanţe periculoase de la autovehiculele uzate;

    c) prevenirea generării deşeurilor şi atingerea obiectivelor privind recuperarea şi valorificarea deşeurilor provenite de la vehiculele scoase din uz. 

  În baza art.31 din Ghidul de finanţare a Programul de Stimulare a Înnoirii Parcului Auto Naţional 2017-2019, aprobat prin Ordinul nr.661/24.04.2017 al Ministerului Mediului, cu modificările și completările ulterioare, Direcția Poliției Locale Timișoara îndeplinește criteriile de eligibilitate pentru încadrarea în acest program.

 Autovehicul propus spre casare și predare întrunește condițiile de înscriere în „Programul de Stimulare a Înnoirii Parcului Auto Naţional  2017-2019”, având un grad ridicat de uzură, cu o vechime de 11 ani de  la anul fabricaţiei  şi de la prima înmatriculare. Autoturismul este înregistrat în evidențele contabile ale Direcției Poliției Locale Timișoara ca mijloc fix, fiind complet amortizat și în proprietate privată. De la data transmiterii lui către Direcția Poliției Locale și până în prezent nu a suferit reparații capitale. 

Datele de identificare sunt: autoturism M1 Mercedes Benz Vito 115 CDI, nr. de identificare: WDF63970313336525, nr. de înmatriculare: TM-10-PLT, anul fabricației 2007, capacitate cilindrică 2148 cm3.
Prin înlocuirea lui cu un autoturism nou se asigură desfășurarea în condiții optime a misiunilor de menținere a ordinii și liniștii publice, înnoirea completă a parcului auto din dotare, precum și scăderea valorii reparațiilor auto.

Ținând cont de prevederile legale expuse în prezentul raport, apreciem că proiectul de hotărâre privind participarea Direcţiei Poliţiei Locale Timişoara la „Programul de Stimulare a Înnoirii Parcului Auto Naţional  2017-2019” îndeplinește condițiile pentru a fi supus dezbaterii și aprobării Consiliului Local al Municipiului Timișoara.

